Geestesongesteldheid, terreur ondersoek ná Noorweë-moordeEspen Andersen Brathen, (Foto: AFP) Die verdagte wat na bewering verantwoordelik was vir die dood van vyf mense tydens ŉ pyl-en-boog-aanval in Noorweë, is waarskynlik geestesongesteld en is vir sielkundige waarneming gestuur. Espen Andersen Brathen, ŉ 37-jarige Deense burger wat hom glo tot Islam bekeer het, het tydens polisie-ondervraging erken dat hy die dade gepleeg het, hoewel hy nie skuld beken het nie. Volgens die polisie het Brathen se geestesongesteldheid moontlik tot die aanval aanleiding gegee. Ander motiewe word egter ook steeds ondersoek. Die sielkundige waarneming, wat etlike maande kan neem, is nodig om vas te stel of Brathen wettiglik verantwoordelik gehou kan word vir sy dade. “Dit lyk ongetwyfeld asof dit ŉ terreurdaad kon wees, maar dit is belangrik dat die ondersoek voortgaan en dat ons die verdagte se motief vasstel,” het Hans Sverre Sjovold, hoof van Noorweë se intelligensiediens, gesê. Vier vroue en ŉ man is in Woensdag se aanval, wat op verskillende plekke in die Kongsberg-middedorp plaasgevind het, dood. ŉ Man, gewapen met ŉ pyl en boog, het hulle doodgeskiet voor hy in hegtenis geneem is. Daar is nog twee wapens in sy besit gevind. Dit het die polisie glo langer as 30 minute geneem om Brathen in hegtenis te neem. Volgens berigte is Brathen bekend aan die Noorweegse intelligensiediens (PST). Volgens plaaslike media het die PST in 2018 gewaarsku dat hy ŉ “kleinskaalse aanval” kan uitvoer. Polisielede op een van die tonele in Kongsberg waar ‘n man gewapen met ‘n pyl-en-boog vyf mense doodgeskiet het. (Foto: Torstein Bøe/NTB/AFP) Daar is ŉ beskermingsbevel teen Brathen uitgereik nadat hy glo gedreig het om sy pa te vermoor. Hy is ook al voorheen skuldig bevind aan huisbraak en die aankoop van dwelms. Plaaslike media het intussen ŉ video in die hande gekry wat Brathen glo in 2017 op sosiale media geplaas het, waarin hy ŉ “waarskuwing” uitgereik en sy Moslem-geloof verklaar het. Die oorledenes is geïdentifiseer as Andrea Meyer (52), Hanne Merethe Englund (56), Liv Berit Borge (75), Gunnar Erling Sauve (75) en Gun Marith Madsen (78). Die drie beseerdes, wat nie geïdentifiseer is nie, is almal reeds uit die hospitaal ontslaan. Dit is een van die ergste noodlottige voorvalle in Noorweë sedert Anders Behring Breivik in 2011 altesaam 77 mense vermoor het.